Author: skola

DANAŠNJA DJECA SUTRAŠNJI SU GRAĐANI I VOĐE!
Tako razmišljajući krenuli smo i mi u ovaj projekt u kojem se u svakom trenutku prožimaju obrazovni segment ( usvajanje matematičkih sadržaja ) i odgojni segment ( toliko često zanemaren u nastavi matematike zbog opširnosti obrazovnih sadržaja). A oba su ta segmenta jednako važna.
Ovim projektom 8. a razreda pokušali smo obrazovati dobre matematičare, ali ponajprije odgojiti dobre ljude!
Dragi roditelji, molimo Vas da popunite upitnik uz letak i po svom djetetu pošaljete u školu.
Zaista nam je izuzetno važno Vaše cijenjeno mišljenje.
ZAHVALJUJEMO VAM!

Učenici 8.a razreda

http://www.os-skosutic-radoboj.skole.hr/
os-radoboj-001@skole.t-com.hr

OŠ SIDE KOŠUTIĆ RADOBOJ
ŠK. GOD. 2013./2014.

SLOŽNI MATEMATIČARI
Projekt učenika 8.a razreda
Dragi roditelji,
Početkom školske godine 8. a razred ušao je u projekt kojemu je cilj suradničko učenje matematike.
Razlozi pokretanja projekta
Primijećeno je da dosta učenika vrlo teško usvaja nastavno gradivo iz matematike što rezultira i slabijim uspjehom. To nezadovoljstvo zajedno sa svojim djetetom dijelite i Vi roditelji, ali i učitelj matematike. Što je uzrok neuspjeha?
Nastavni predmet matematika
Matematika je predmet koji iziskuje kontinuiran samostalan rad kod kuće i to rješavanjem po nekoliko zadataka od svakog tipa koji su se obrađivali u školi. Gradivo je opširno i zahtjevno. Također neki učenici imaju veće matematičke sposobnosti i razvijenije logičko razmišljanje pa im takav rad kod kuće ne uzima ni puno vremena ni puno truda. Međutim velika većina učenika ima teškoća u usvajanju nastavnih sadržaja iz matematike. Kod vježbanja i rada na domaćoj zadaći potrebna im je stalna pomoć i podrška koja često , nažalost, izostaje. Takvi učenici često su neskloni slijediti uobičajene matrice i procedure za rješavanje jer za njih nemaju vremena ili ih uopće ne razumiju. Često traže neke prečace koji naravno ne funkcioniraju. Kad uvide da ne funkcioniraju, gotovo uvijek odustaju.
A matematika je predmet koji se neprestano nadograđuje. Na starom se znanju gradi novo znanje . Na stare se nastavne sadržaje nadovezuju novi. Stoga , ukoliko učenik ne posjeduje prethodna znanja, zaista će teško ili nikako usvojiti novo .

I što smo poduzeli?
Nakon istraživanja problema i predlaganja nekoliko mogućih rješenja ( privatne instrukcije , dopunski sati pisanja zadaće i vježbanja matematike uz stručnu pomoć, stalna pomoć nekih od ukućana, …) odlučili smo se za najbolje.
Odlučili smo da će svaki učenik koji treba pomoć u učenju matematike dobiti svog učenika-mentora. Sati učenja i zajedničkog vježbanja provodit će se više puta tjedno u prostorijama matične škole i to na samoj nastavi,na satovima razrednog odjela ( kada je to moguće), pod velikim odmorom , u vremenu kada se čeka školski autobus i u poslijepodnevnim satima kod kuće , ali u dogovoru sa roditeljima. Učenik mentor dužan je brinuti se o svom učeniku, uvijek mu biti pri ruci, vježbati s njim zadatke koje ne razumije te mu pomoći oko domaće zadaće. Motivirati ga da ispravlja negativne ocjene , ali i da postiže što bolji uspjeh.
Parovi su dužni voditi dnevnik sastajanja gdje će točno navesti vrijeme , mjesto i sadržaj učenja. Na zadnjem satu matematike u tjednu podnosit će se kratka izvješća o tim susretima.
Što se desilo?
Iako u početku skeptični, učenici prihvaćaju ideju prijateljske pomoći te uviđaju pozitivne strane solidarnosti. I rezultati su vrlo brzo bili pozitivni. Suradničkim radom kroz projekt i međusobnim pomaganjem, učenici su svojim kolegama iz razreda pomogli da lakše i brže shvate nastavno gradivo, pišu redovito domaće zadaće i ispravljaju negativne ocjene. Istovremeno, učenicima mentorima , takva je pomoć svom kolegi dobrodošla kao dodatno ponavljanje i utvrđivanje nastavnih sadržaja iz matematike.
Predstavljanje projekta
Projekt je predstavljen učenicima i djelatnicima škole , predstavljen je članovima Školskog odbora , a roditeljima putem letka. Objavljen je na web stranici škole , ali i u pisanim medijima.
Naše želje!
Želja nam je da takav suradnički odnos među učenicima zaživi i u drugim odjeljenjima, ali i kroz druge nastavne predmete u kojima učenici imaju problema s usvajanjem nastavnih sadržaja.
Naš uspjeh!
Učenici 8.a razreda će projekt „ Složni matematičari „ predstaviti i na Županijskoj smotri projekata iz područja Nacionalnog programa odgoja i obrazovanja za ljudska prava i demokratsko građanstvo koja će se održati u OŠ Donja Stubica 20 ožujka 2014.

Značenje odgoja i obrazovanja za danas i za bolje sutra
Danas suvremeni svijet obilježavaju: podijeljenost na bogate i siromašne, vladavina seksizma i rasizma, filozofija mržnje i odsutnost empatije i nasilje u svim porama društva, a posebice među mladima. Hoće li se ta situacija u godinama koje slijede pogoršavati ili ljudski rod , već danas, može nešto učiniti da ona krene nabolje , da se ostvari svjetlija budućnost za sve stanovnike našeg planeta?
Budućnost svakog društva određena je sadašnjom brigom za mlade. Znanja i vještine, način razmišljanja i vrijednosti koje djeca stječu tijekom odrastanja, kroz odgoj i obrazovanje, utjecat će na oblikovanje njihovih života kao individua, ali i na razvoj cjelokupne društvene zajednice.